Gospod

\_\_\_\_\_\_\_\_\_\_\_\_\_\_\_\_\_\_\_

E: \_\_\_\_\_\_\_\_\_\_\_\_\_\_\_\_\_

Številka: 090-113/2020/2

Datum: 17. 11. 2020

Zadeva: mnenje ministrstva glede posredovanja informacij javnega značaja

Zveza: vaša vloga z dne 5. 11. 2020

**Spoštovani,**

na Ministrstvo za javno upravo ste dne 5. 11. 2020 posredovali zaprosilo za razlago določb Zakona o dostopu do informacij javnega značaja (v nadaljevanju: ZDIJZ)[[1]](#footnote-1) glede določitve zavezanca za podajo informacije javnega značaja v primeru krajevne skupnosti. Navajate, da je občina s Statutom občine (v nadaljnjem besedilu: statut) ustanovila krajevno skupnost in ji skladno s prvim odstavkom 19.c člena Zakona o lokalni samoupravi (v nadaljevanju: ZLS)[[2]](#footnote-2) podelila status pravne osebe javnega prava, ki na podlagi statuta nastopa v pravnem prometu v svojem imenu in za svoj račun v okviru nalog, določenih s statutom in posebnim občinskim odlokom. Za administrativna opravila, pomoč predsednikom in svetom krajevnih skupnosti skrbi uslužbenec občinske uprave. Krajevno skupnost predstavlja in zastopa predsednik sveta krajevne skupnosti. Krajevna skupnost je kot "druga oseba javnega prava" uvrščena v [Register zavezancev za informacije javnega značaja (RZIJZ)](https://www.ajpes.si/Registri/Drugi_registri/Zavezanci_za_informacije_javnega_znacaja/Splosno), ki ga vodi Agencija Republike Slovenije za javnopravne evidence in storitve (**AJPES)**, nima pa določene uradne osebe, pristojne za posredovanje informacij javnega značaja. V zvezi z navedenim ste ministrstvu posredovali tudi več konkretnih vprašanj.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom ZDIJZ, posreduje neobvezno pravno mnenje.

Na podlagi ZDIJZ sta javnost in odprtost delovanja predpisani za državne organe, organe lokalnih skupnosti, javne agencije, javne sklade in druge osebe javnega prava, nosilce javnih pooblastil, izvajalce javnih služb ter za pravne subjekte (gospodarske družbe in druge pravne osebe) pod prevladujočim vplivom države, občin ali drugih oseb javnega prava.

ZLS v 1. členu določa, da so občine temeljne samoupravne lokalne skupnosti. 1. odstavek 18. člena ZLS pa določa, da se na območju občine lahko ustanovijo ožji deli občine (krajevne, vaške ali četrtne skupnosti). Ime in območje ožjega dela občine se določita s statutom občine. Prav tako se v statutu občine lahko določi, da je ožji del občine pravna oseba javnega prava.  V primeru, da je ožji del občine pravna oseba, nastopa v pravnem prometu v okviru nalog, ki so določene s statutom občine oziroma z odlokom iz drugega odstavka 19. b člena tega zakona. V primeru, da je ožji del občine pravna oseba, ga zastopa njegov svet. Statut občine lahko določi, da zastopa ožji del občine predsednik njegovega sveta (tako tudi v konkretnem primeru).[[3]](#footnote-3)

Glede na to, da ima krajevna skupnost status pravne osebe javnega prava je zavezanec za dostop do informacij javnega značaja (v nadaljnjem besedilu: zavezanec) v skladu s 1. odstavku 1. člena ZDIJZ zato mora na zahtevo prosilcu posredovati vse informacije javnega značaja s katerimi razpolaga, pri čemer status oziroma pravnoorganizacijska oblika prosilca oziroma njegovo razmerje do zavezanca nimata nobenega vpliva. Zavezanca zastopa predsednik sveta krajevne skupnosti, ki ima glede na določbe ZDIJZ položaj predstojnika.

Postopek z zahtevo za dostop do informacije javnega značaja ali ponovno uporabo v organu vodi in v njem odloča predstojnik ali uradna oseba iz 9. člena zakona, v skladu z določbami zakona, ki ureja splošni upravni postopek.[[4]](#footnote-4) Če organ zahtevi za dostop ugodi, ne izda posebne odločbe, temveč o tem napravi uradni zaznamek. Predsednik sveta krajevne skupnosti ali drug za to pooblaščen član sveta krajevne skupnosti, lahko čeprav ne izpolnjuje pogojev iz 31. člena ZUP naredi uradni zaznamek za tiste zadeve, ko je zahtevku dostopa do informacije javnega značaja v celoti ugodeno. Če organ zahtevo za dostop delno ali v celoti zavrne, o tem izda pisno odločbo. O zahtevi za ponovno uporabo organ odloči s pisno odločbo. Če je edini pogoj ponovne uporabe navedba vira, organ ne glede na prejšnji stavek o tem napravi zgolj uradni zaznamek.[[5]](#footnote-5)

Predsednik sveta krajevne skupnosti za vodenje in odločanje v zadevah ZDIJZ, ki predstavljajo upravni postopek ne more pooblastiti nekoga, ki ne izpolnjuje zakonskih pogojev iz 31. člena ZUP, lahko pa **skupaj z občino določi eno ali več uradnih oseb, pristojnih za posredovanje informacij javnega značaja**.[[6]](#footnote-6) Podatki o odgovorni osebi pa morajo biti javno objavljeni, da je javnost seznanjena, kam naslavljati zahteve za dostop do informacij javnega značaja, za krajevno skupnost.

V primeru, ko je predsednik krajevne skupnosti pooblastil za odločanje po ZDIJZ odgovorno osebo in le ta izpolnjuje pogoje iz 31. člena ZUP, pa se ta pri odločanju o zahtevi prosilca za dostop do informacij javnega značaja ne odziva, čeprav razpolaga z dokumentacijo in informacijami, navedeno pomeni dejansko neodzivnost organa zavezanca. Odgovorna oseba  v primeru obstoja razlogov proti razkritju izda zavrnilno odločbo, kolikor pa ne sprejme odločitve, nastopi molk organa (rok za odločitev je 20 delovnih dni). V obeh primerih ima prosilec možnost pritožbe na Urad Informacijskega pooblaščenca.

Posebej poudarjamo, da strokovni izpit iz upravnega postopka ni potreben za vodenje in odločanje v enostavnih upravnih zadevah, ki jih določi vlada z uredbo (31. člen ZUP). Delovna področja, kjer ni potreben izpit iz upravnega postopka za vodenje in odločanje v enostavnih upravnih zadevah in materialna dejanja, za katera ni treba opravljati izpita določa Uredba o izobrazbi in strokovnem izpitu za vodenje in odločanje v upravnem postopku[[7]](#footnote-7), kjer pa področje posredovanja informacij javnega značaja ni zajeto.

ZUP in na njegovi podlagi izdana uredba določata minimalne pogoje, ki jih morajo izpolnjevati uradne osebe, da lahko vodijo in odločajo o zadevi na podlagi podeljenega pooblastila, prav tako pa tudi omejujejo pravico predstojnika, da sam vodi postopek, če teh pogojev ne izpolnjuje. Kršitev te določbe pomeni, da je prišlo do kršitve pravil postopka, ki jo je mogoče uveljavljati v pritožbenem postopku, pa tudi v obnovi postopka (7. točka 260 člena ZUP).[[8]](#footnote-8)

Če bi odločbo izdala uradna oseba, ki je sicer imela pooblastilo, ni pa izpolnjevala predpisanih pogojev (izobrazba, strokovni izpit) oziroma, če je postopek vodil predstojnik, ki ni izpolnjeval predpisanih pogojev gre za kršitev pravil postopka, ki pa ni nujno bistvena. Pri presoji bistvenosti te kršitve je treba upoštevati okoliščine vsakega primera posebej, zlasti pa v kolikšni meri je nezakonitost odločbe povezana z neizpolnjevanjem pogojev (vpliv kršitve pravil na ne/zakonitost odločbe).

Izi zgoraj navedenega izhaja, da krajevna skupnost kot zavezanec po ZDIJZ mora določiti eno ali več oseb pristojnih za posredovanje informacij javnega značaja, ki bo/bodo obravnavala/e tako neformalne kot pisne zahteve za posredovanje teh informacij. Določbo 21. člena ZDIJZ je treba ob subsidiarni uporabi ZUP razumeti tako, da postopek z zahtevo za dostop do informacije javnega značaja ali ponovno uporabo v organu lahko vodi predsednik krajevne skupnosti (predstojnik) sam, če izpolnjuje predpisane pogoje (izobrazba, strokovni izpit iz ZUP), sicer mora za vodenje postopka podeliti pooblastilo drugi uradni osebi. Za izdajo odločb ali sklepov s katerimi se konča upravni postopek predsedniku krajevne skupnosti ni treba izpolnjevati predpisanih pogojev.

Lep pozdrav,

Pripravil: Natalija Drnovšek

Ciril Repnik vodja službe po pooblastilu ministra

sekretar

Poslati:

naslovniku po E-pošti: \_\_\_\_\_\_\_\_\_\_\_\_\_\_\_

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) –

   ZSPDSLS-1, [30/18](http://www.uradni-list.si/1/objava.jsp?sop=2018-01-1356), [61/20](http://www.uradni-list.si/1/objava.jsp?sop=2020-01-0901) – ZIUZEOP-A in [80/20](http://www.uradni-list.si/1/objava.jsp?sop=2020-01-1195) – ZIUOOPE. [↑](#footnote-ref-2)
3. ZLS, člen 19c. [↑](#footnote-ref-3)
4. ZDIJZ; člen 21. [↑](#footnote-ref-4)
5. ZDIJZ; člen 22. [↑](#footnote-ref-5)
6. ZDIJZ; člen 9. določa: da vsak organ določi eno ali več uradnih oseb, pristojnih za posredovanje informacij javnega

   značaja, lahko pa več organov skupaj določi eno ali več uradnih oseb, pristojnih za posredovanje informacij javnega

   značaja. [↑](#footnote-ref-6)
7. Uradni list RS, št. [12/13](http://www.uradni-list.si/1/objava.jsp?sop=2013-01-0314) in [61/19](http://www.uradni-list.si/1/objava.jsp?sop=2019-01-2749); člena 29. in 30. [↑](#footnote-ref-7)
8. Androjna V., Kerševan E., Upravno procesno pravo, GV Založba, Ljubljana 2006, str. 152. [↑](#footnote-ref-8)